Mange bildende kunstnere har arbeidet med Akerselva. Engelskmannen John William Edy (1762–1820) malte rundt år 1800 akvarellen som på norsk har fått tittelen «Utsikt fra bordtomtene mot Paleet og Paléhagen». Thomas Fearnley malte Akerselva i 1839, Gerhard Munthe malte «Nybro, Akerselva» i 1883 og Anders Svarstad (1869–1943) malte «Fra Akerselven» i 1908–12 og flere fra områdene ved elva. Rundt forrige århundreskifte malte Thorolf Holmboe (1866–1935) dystre, realistiske bilder fra østkanten, ikke minst fra områdene ved Akerselva.